Mafelo ao a reilwego go ya ka batho, a swanetše go sepedišana le maemo a motho yoo. Mohlala ke go reelela selo seo se širegilego ka motho yo mongwe wa bohlokwa setšhabeng. Tholana, mogwera wa Mmagauta , o be a dula Seshego Zone 3. Tša Puledi tša re go bipela morwedi'a Phaka, a tshela noka a ya go di tlantla le Tholana. Le ge go le bjalo Phaka o ile a itaetša gore ke yena hlogo ya lapa, a dula Mmagauta molaleng go fihlela a eya bogadi. Magadi a tšwa, mokgoši wa hlabja, ngwetši ya goroga, motse ka moka wa tseba wa ba wa bona gore mmasebotsana wa Bloodriver ke mosadi wa Puledi. Puledi e be e le motho mang Lesogana la mokgalabje ka tebelelo ya mahlo. Mmeleng seaparo sa ka mehla e le obarolo ya matalanyane ya go phadima makhura a tšhila ya mmele. Meriri e le mahlahlakgoma a masehla, meno e re lee o lle mothobe wa la go bola, dinao e le dinkhwakhwarara tša manga a go fakela lefakorong mola mmele e le kgwakgwaritsi ya matlalo a go hlatlagana a notha ya tšhila. Ge a feta kgauswi le wena o hlabja ke monkgo wa go tsena pelong wa go tšwa ka lehwafeng. Sekolong o be a gomile ka kreiti ya bobedi. Sa gagwe e be e le go diša dikgomo tše papagwe a mo tlogeletšego tšona ge a eya badimong. Ka mehla ge a tsoga o ya šakeng go gama, ge a gamile o bulela leruo a leba madišong. Go boa madišong ke go ja le go ya malaong. Ge e le nako ya go hlapa Puledi o be a se nayo goba wona mogopolo wa go dira bjalo. Ge go bapetšwa Puledi le Mmagauta e be e tloga e le thulano ye šoro, e le leswiswi le seetša, e le boloko le bogobe?